paragraph_text: Raquel je kasnije nekoliko puta pokušala oživiti svoju posrnulu karijeru pa se tako prijavila za ulogu u Shakespeareovom komadu (dobila je ulogu, ali je odbijena kad se otkrilo da je trudna) i pojavila u pjevačkom duetu s raspjevanim smetlarom s govornom manom Tonyjem Angelinom u epizodi "Stage Fright". Nakon rođenja njezina i Delova sina, Damiena, postala je kućanica, preuzevši od Ujaka Alberta uloge kuhara i čistača. U epizodi "Class of '62", otkriveno je kako je četiri godine bila udana za Roya Slatera, korumpiranog policajca i Delova starog neprijatelja. U epizodi "Time On Our Hands" pomirila se s roditeljima nakon što ih je pozvala na večeru u stan.